Ditsem Nuus - Displaying items by tag: sportkwotas
Volgens 'n nuwe opdrag van SA Skole-atletiek (Sasa) in 'n omsendbrief aan skole-afrigters moet minstens 40% van alle skole-atletiekspanne voortaan uit atlete van sg. voorheen benadeelde gebiede oftewel bruin en swart leerlinge, bestaan. Dit geld vir elke item op distriks-, provinsiale en nasionale vlak en is ondanks meriete of tye en afstande behaal.
Volgens hierdie vereistes mag slegs 'n maksimum van drie atlete in hoërskoolspanne op meriete gekies word, met minstens een atleet wat swart of bruin moet wees, op welke atleet kwalifiserende standaarde nie van toepassing sal wees nie. 'n Maksimum van ses atlete per item per provinsie (insluitende 'n bruin of swart atleet) mag deur provinsies ingeskryf word en in gevalle waar daar minder as ses atlete is, moet minstens een aan die kwotavereiste voldoen.
Vir laerskole mag slegs 'n maksimum van twee atlete per item op meriete gekies word, nadat hulle gekwalifiseer het, met een wat 'n kwota-atleet moet wees, op wie die kwalifiserende vereistes ook nie van toepassing sal wees nie.
Hierdie nuwe voorskrif kom ondanks die feit dat van die 108 goue medaljes wat verlede jaar by die nasionale hoërskolebyeenkoms toegeken is, 34 medaljes deur swart of bruin atlete verower is.
In kommentaar op die nuwe voorskrif sê dr. Danie Brink, uitvoerende hoof van die Skole-Ondersteuningsentrum (SOS), die nuwe kwotas gaan veral in Afrikaanse skole atletiek doodwurg. Hy sê Afrikaanse skole het ontsettende talentvolle atlete en dat skole groot moeite doen om atletiekbyeenkomste van hoë standaard aan te bied, maar dat die nuwe kunsmatigheid hulle hul aptyt vir atletiek van wêreldgehalte gaan doodsmoor.
Die nasionale Laerskole-atletiekkampioenskappe word 14-16 Maart te Germiston gehou, terwyl die Hoërskole-atletiekkampieoskappe 21-23 Maart te Port Elizabeth is.
Interessant genoeg, was op die afgelope Vrystaatse Hoërskole-atletiekkampioenskappe 1-2 Maart in Bloemfontein 'n plattelandse skool, Hoërskool Voortrekker van Bethlehem, die topskool met 44 medaljes, met Grey Kollege in die tweede plek met 36 medaljes. Hoe moet nou so 'n plattelandse skool met wit en swart leerlinge geskoei op meriete, die kwota-opdrag van Sasa verwerk?